## 3.7. "Luonnon monimuotoisuus ja saamelaiset"- tutkimushankkeen raportissa esitetyt suositukset sekä tarvittavat jatkotoimet

Käsitellä Käsitellä "Luonnon monimuotoisuus ja saamelaiset"- tutkimushankkeen raporttia ja siinä esitettyjä suosituksia sekä tarvittavia jatkotoimia ja tutkimustarpeita

Ympäristöministeriön rahoittama "Luonnon monimuotoisuus ja saamelaiset" - tutkimusprojekti toteutettiin v. 2007 - 2008. Projektin tavoitteena oli tukea artikla 8 (j):n toimeenpanoa Suomen saamelaisten kotiseutualueella tuottamalla tietoa saamelaisten perinteiseen tietoon liittyvistä ajankohtaisista kysymyksistä. Tutkimuksen keskeiset kysymykset olivat: 1) millaista perinteistä luonnon monimuotoisuutta koskevaa tietoa saamelaisilla on ja millä tavoin tämä tieto on hyödyllistä kestävän kehityksen kannalta; 2) miten perinteistä tietoa voidaan säilyttää, suojella ja hyödyntää ja 3) miten perinteinen tieto saadaan osaksi virallista tutkimusta. Tutkimuksessa perinteiseen tietoon liittyviä kysymyksiä tarkasteltiin olemassa olevan kirjallisuuden ja tapaustutkimusten kautta. Tutkimusprojektin toteuttamisesta vastasi Lapin yliopiston Arktinen keskuksen erikoistutkija FT Elina Helander-Renvall ja projektityöntekijä Inkeri Markkula.

Raportin mukaan perinteisen tiedon säilymistä uhkaavat arktisella alueella mm. kansallisten lakien toimeenpanoon liittyvät heikkoudet, perinteistä tietoa koskevien omistusoikeuksien epäselvyydet, resurssien vähäisyys ja maankäyttöön liittyvät ongelmat sekä ilmastonmuutos. Tutkimusraportin loppupäätelmissä todetaan, että vaikka perinteisen tiedon suojelussa maankäyttö ja luontaiselinkeinot ovat keskeisellä sijalla, kytkeytyy perinteinen tieto myös kieleen, koulutukseen, yhteiskunnallisiin valtasuhteisiin ja ennen kaikkea ihmisten jokapäiväiseen elämään.

###### Raportin esittämät toimenpiteet perinteisen tiedon suojelemiseksi:

- • luontaiselinkeinojen edellytysten turvaaminen
- • perinteisen tiedon keruun edistäminen ja perinteisen tiedon tietokannan perustamiseen liittyvien kysymysten selvittäminen
- • saamelaisten kotiseutualueen luontoa, luonnon monimuotoisuutta, saamelaisten luontokäsityksiä, perinteistä tietoa ja taitoja käsittelevän koulutus- ja kurssitoiminnan lisääminen ja kehittäminen
- • saamelaisten pyhien paikkojen luontoarvojen selvittäminen sekä pyhiä paikkoja ja perinteisiä käyttöalueita koskevan tietokannan perustaminen
- • saamelaisen perinteisen tiedon käyttöä koskevien eettisten ohjeiden kehittäminen
- • luonnon perinteiseen käyttöön ja ympäristönmuutokseen liittyvien paikallisten indikaattorien kehittäminen saamelaisten kotiseutualueella

###### Raportin esittämiä perinteisen tiedon tutkimusaiheita:

- • perinteinen tieto ja siihen liittyvä saamenkielinen terminologia
- • saamelaisiin elinkeinoihin ja kulttuuriympäristöön liittyvät tapaoikeudelliset aspektit
- • perinteisen tiedon siirtyminen ja nuorten edellytykset oppia ja säilyttää luonnon monimuotoisuuden kannalta tärkeää kestävän kehityksen mukaista perinteistä tietoa

Työryhmä käsitteli toimeksiannon mukaisesti tutkimusraporttia ja sen suosituksia. Ympäristöministeriö on julkaissut raportin ympäristöministeriön Suomen ympäristö - 75 76 julkaisusarjassa . Raportti julkaistiin myös sähköisessä muodossa artikla 8(j)-sivustolla.